Reuseskade ná skool op Garies brand(Foto: Northern Cape Department of Education/Facebook) Dele van Hoërskool Garies in die Noord-Kaap lê in puin nadat ŉ verwoestende brand die afgelope naweek op die perseel uitgebreek het. Benewens die talle klaskamers wat verwoes is, is leerders se antwoordskrifte op toetse wat reeds afgelê is, ook vernietig. Matrieks is tans besig met hul rekordeksamen. Geoffrey van der Merwe, woordvoerder van Zolile Monakali, die LUR van onderwys in die provinsie, sê die brand het Saterdagoggend by die skool uitgebreek. Die brand het buite beheer gewoed en wind het die situasie vererger. Teen die middag was brandbestryders van Springbok, Aggeneys, Calvinia en Vredendal steeds besig om die vlamme in bedwang te bring. “Die Noord-Kaapse departement van onderwys kan bevestig dat die situasie by Hoërskool Garies nou onder beheer is,” het Van der Merwe Saterdagmiddag gesê. “Brandbestryders het die brand geblus, maar sal voortgaan om die situasie fyn te monitor weens die veranderende weerstoestande.” (Foto: Northern Cape Department of Education/Facebook) Nadat die perseel beveilig is, het brandbestryders gesê die skool se administrasiekantoor, die ablusieblokke en altesame 11 klaskamers het in die slag gebly. Verskeie meubelstukke en onderrig- en ondersteuningsmateriale is ook verwoes. Slegs die skoolsaal, twee klaskamers, die houtwerkklas en ŉ ongebruikte ablusieblok is nie deur die brand geraak nie. “Die situasie is ŉ groot bekommernis vir die departement, veral gedurende hierdie tyd van die jaar waar leerders besig is met eksamens en moontlik al hul skoolwerk kan verloor,” sê Van der Merwe. “Die brand is ŉ groot slag, aangesien die skool ŉ aantal omliggende gemeenskappe in die Kammiesberg-munisipaliteit bedien en ook gr. 12-leerders akkommodeer.” Die hoërskool het altesame 11 onderwysers en 216 leerders, waarvan 21 tans in matriek is. Die skoolkoshuis akkommodeer 136 van die skool se leerders, waarvan 73 meisies 63 seuns is. Die skool se koshuis is glo nie beskadig nie. Monakali en die hoof van die onderwysdepartement, Moira Marais, sal die skool Maandag besoek en ŉ noodplan saamstel. Die presiese oorsaak van die brand is nog onduidelik. Dit kon ook nie bevestig word of brandstigting vermoed word nie. Die polisie ondersoek wel die voorval.